b'\n_START_ARTICLE_\nHans-Peter von Kirchbach\n_START_SECTION_\nLiv\n_START_PARAGRAPH_\nHans-Peter von Kirchbach ble f\xc3\xb8dt i en protestantisk offisersfamilie i Weimar i 1941._NEWLINE_I 1960 meldte han seg til den tyske h\xc3\xa6ren som yrkessoldat, og utdannet seg til offiser. Han virket hovedsakelig som kommand\xc3\xb8r, men var ved to anledninger (1983-85, 1992-94) knyttet til forsvarsministeriet._NEWLINE_Offentlig kjent ble han som \xc2\xabhelten fra Oder\xc2\xbb da han ledet 30\xc2\xa0000 soldater i kampen mot oversv\xc3\xb8mmelsene sommeren 1997._NEWLINE_Han ble utnevnt til generalinspekt\xc3\xb8r av dav\xc3\xa6rende kansler Helmut Kohl i 1998, men tiltr\xc3\xa5dte ikke embedet f\xc3\xb8r i april \xc3\xa5ret etter, etter regjeringsskiftet. Etter bare ett \xc3\xa5rs tjeneste bad han forsvarsminister Rudolf Scharping om \xc3\xa5 bli fritatt for tjenesten og tre inn i pensjonsstanden. Dette utl\xc3\xb8ste spekulasjoner om konflikter mellom Kirchbach og Scharping._NEWLINE_Fra 1988 til 1991 var Kirchbach formann for Verband Christlicher Pfadfinderinnen und Pfadfinder. Siden januar 2002 er han president for Johanniter-Unfall-Hilfe._NEWLINE_I 2007 ble han tildelt Brandenburgs fortjenstorden._NEWLINE_Hans-Peter von Kirchbach er tremenning til Friederike von Kirchbach, som fra 2000 til 2005 var generalsekret\xc3\xa6r for Deutscher Evangelischer Kirchentag.'